РЕПУБЛИКА СРБИЈА

НАРОДНА СКУПШТИНА

Одбор за просторно планирање,

саобраћај, инфраструктуру и

телекомуникације

13 Број: 06-2/92-14

28. мај 2014. године

Б е о г р а д

З А П И С Н И К

ДРУГЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 28. МАЈА 2014. ГОДИНЕ

Седница је почела у 10.00 часова.

 Седницом је председавао Милутин Мркоњић, председник Одбора.

Седници су присуствовали чланови Одбора: Константин Арсеновић, Зоран Бојанић, Бранка Бошњак, Драган Јовановић, Јован Марковић, Зоран Милекић, Саша Мирковић, Мујо Муковић, др Владимир Орлић, Катарина Ракић, Александар Сенић, Вучета Тошковић и Горан Ћирић.

 Седници нису присуствовали чланови Одбора: Јовица Јевтић, Милан Ковачевић и Сузана Спасојевић, нити њихови заменици.

 Поред чланова Одбора седници су присуствовали народни посланици Јована Јовановић и Дејан Раденковић.

 Седници су присуствовали из Министарства грађевинарства, саобраћаја и инфраструктуре Александра Дамњановић, државни секретар, и из Републичке агенције за поштанске услуге Славко Ђумић, заменик председника Савета, и Жељко Гаговић, руководилац стручне службе.

Председник Одбора је предложио да прва тачка предложеног дневног реда, Информација Министарства грађевинарства, саобраћаја и инфраструктуре о предузетим и планираним мерама за санацију штете изазване поплавама, не буде предмет расправе на данашњој седници Одбора с обзиром да Влада припрема комплетан извештај.

Одбор је једногласно, у складу са предлогом председника Одбора, усвојио следећи:

**Д н е в н и р е д**

1. Разматрање Извештаја о раду и активностима Републичке агенције за поштанске услуге за 2013. годину (број 02-1563/14 од 16. маја 2014. године);
2. Р а з н о.

Пре преласка на разматрање утврђеног дневног реда усвојен је записник Прве седнице Одбора, одржане 9. маја 2014. године.

Прва тачка дневног реда - **Разматрање Извештаја о раду и активностима Републичке агенције за поштанске услуге за 2013. годину**

У уводном излагагању Славко Ђумић, заменик председника Савета Републичке агенције за поштанске услуге (у даљем тексту Агенција) указао је да Aгенција као независни регулаторни орган у области поштанских услуга дужна својим деловањем, у складу са Законом о поштанским услугама, да омогући конкуренцију и спречи сваки вид монополског деловања на тржишту поштанских услуга. Агенција доноси опште услове за обављање поштанских услуга, стандарде квалитета у обављању поштанских услуга, прати њихову примену, а истовремено је задужена за обезбеђивање универзалног поштанског сервиса на целој територији Републике Србије под једнаким условима за све кориснике, у оквиру прописаног квалитета и по приступачним ценама. Основни предуслов за обављање универзалне поштанске услуге је поседовање поштанске мреже и лиценцирање поштанског оператора за несметано обављање услуге на целој територији Републике Србије.

ЈП „Пошта Србије“, је једини јавни поштански оператор, који има обавезу пружања универзалне поштанске услуге тј. дужност да свим корисницима поштанских услуга у Републици Србији, обезбеди право на универзалну поштанску услугу без дискриминације.

ЈП „Пошта Србије“ је улагала у развој и унапредила своју мрежу, која је прерасла у инфо- -комуникациону и логистичко-транспортну мрежу. У том смислу по природи ствари, а не по закону, почело је пружање и нових услуга као што су: финансијске услуге, даљинска продаја, е-трговина и сл. Међутим, поштанска мрежа није довољно искоришћена, иако покрива целу Републику Србију, Закон о поштанским услугама је застарео и не прати елементарне технолошке захтеве тржишта. Истовремено је указано да је у прошлој години обављено је 327 милиона поштанских услуга, да је остварен приход од 13,6 милијарди динара, и да је то 0,5-0,7 % ДБП, што је близу европског стандарда.

 У расправи, која је уследила истакнут је проблем становништва сеоских подручја, који не добијају еквивалентну поштанску услугу као у градским срединама и да је с тим у вези уочен хроничан недостатак поштара, као и да су телефонске централе у лошем стању. Посебно је указано на компликоване процедуре за отварање приватних пошта, да ЈП ,,Пошта Србије“ има монопол на тржишту и да је потребан нов закон који би регулисао ову област.

Истовремено је изражено мишљење да ЈП ,,Пошта Србије“ обавља услуге за које други немају интереса, да је то ефикасан и добар систем, да му је потребан подстицај остављањем дела добити за развој нове вредности која може да се изгради на постојећој инфраструктури и да је потребно размотрити могућност да се крене са пружањем услуга у иностранству (земље у окружењу).

На крају расправе позитивно је оцењена иницијатива Републичке агенције за поштанске услуге о њеном спајању са Републичком агенцијом за телекомуникације, а у складу са Стратегијом развоја Владе Републике Србије.

Представник Републичке агенције нагласио је да је упознат са проблемима истакнутим у дискусији, да се интензивно ради на њиховом решавању, као и на законској регулативи.

У дискусији су учествовали: Милутин Мркоњић, Драган Јовановић, Горан Ћирић, др Владимир Орлић, Вучета Тошковић и Саша Мирковић.

 Сагласно члану 237. Пословника Народне скупштине Одбор за просторно планирање, саобраћај, инфраструктуру и телекомуникације размотрио је Извештај о раду и активностима Републичке агенције за поштанске услуге за 2013. годину, који је поднет Народној скупштини на основу члана 76. Закона о поштанским услугама.

 Одбор је, једногласно, утврдио Предлог закључка који доставља Народној скупштини на разматрање и усвајање.

 З А К Љ У Ч A К

о Извештају о раду и активностима Републичке агенције за поштанске услуге

за 2013. годину

1. Народна скупштина прихвата Извештај о раду и активностима Републичке агенције за поштанске услуге за 2013. годину.
2. Народна скупштина подржава све активности Републичке агенције за поштанске услуге усмерене на унапређење услова за обављање поштанских услуга, успостављање прописаних стандарда квалитета и заштиту потрошачких права корисника поштанских услуга.
3. Народна скупштина подржава даљи напредак и усклађивање прописа који регулишу област поштанских услуга са међународно прихваћеним стандардима.

 4. Овај закључак објавиће се у „Службеном гласнику Републике Србије“.

О б р а з л о ж е њ е

На основу члана 8. став 1. Закона о Народној скупштини („Службени гласник РС“, бр. 9/10) Народна скупштина доноси законе и друга општа акта.

Чланом 239. став 1. Пословника Народне скупштине („Службени гласник РС“, бр. 20/12-пречишћен текст), предвиђено је да Народна скупштина разматра извештаје које су државни органи, организације и тела, у складу са законом, поднели Народној скупштини, народним посланицима и надлежном одбору, као и предлог закључка односно препоруке надлежног одбора, на првој наредној седници. Ставом 3. овог члана такође је предвиђено да Народна скупштина, по закључењу расправе, доноси закључак, односно препоруку.

На основу члана 76. Закона о поштанским услугама („Службени гласник РС“, бр. 18/05 и 30/10) Савет Републичке агенције за поштанске услуге подноси Народној скупштини извештај о својим активностима једанпут годишње.

Савет Републичке агенције за поштанске услуге, благовремено је поднео Народној скупштини редован годишњи Извештај о раду и активностима за 2013. годину, који је Одбор за просторно планирање, саобраћај, инфраструктуру и телекомуникације размотрио на седници одржаној 28. маја 2014. године. Сагласно члану 237. став 4. Пословника Народне скупштине, Одбор је на истој седници утврдио Предлог закључка, који је са извештајем поднео Народној скупштини.

 Одбор за просторно планирање, саобраћај, инфраструктуру и телекомуникације је прихватио Извештај и подражао активности Републичке агенције за поштанске услуге усмерене на унапређење услова за обављање поштанских услуга, успостављање прописаних стандарда квалитета и заштиту потрошачких права корисника поштанских услуга и даљи напредак и усклађивање прописа који регулишу област поштанских услуга са међународно прихваћеним стандардима.

На основу члана 8. став 3. Закона о Народној скупштини („Службени гласник РС“, бр. 9/10), Народна скупштина објављује акте у „Службеном гласнику Републике Србије“.

За известиоца Одбора на седници Народне скупштине одређен је Милутин Мркоњић, председник Одбора.

Друга тачка дневног реда **- Р а з н о**

Одбор је, једногласно, на предлог председника Одбора у складу са чланом 44. Пословника Народне скупштине образовао Радну групу за разматрање представки, предлога, петиција и иницијатива упућених Одбору у саставу: др Владимир Орлић, Јован Марковић и Катарина Ракић, известилац Радне групе.

 Председник Одбора је прихватио предлог народног посланика Вучете Тошковића, члана Одбора, да се седнице Одбора не заказују у исто време кад и седнице Народне скупштине.

На седници је вођен тонски запис.

Седница је закључена у 11,07 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Милутин Мркоњић